कुछ ऐसे चेहरे हैं, जिन्हें मैं व्यक्तिगत तौर पर टीवी के स्क्रीन पर पसंद करता हूं, उनके खास शो के लिए. मसलन आज तक चैनल पर जब प्रभु चावला -सीधी बात- कार्यक्रम लेकर आते थे, तो हंसते-मुस्कुराते प्रभु के सवाल और उनका अंदाज गेस्ट को कई दफा असहज कर जाता था. प्रभु के जाने के बाद राहुल कंवल ने जिस तरह इस प्रोग्राम को संभाला, मेरी नजर में वो भी काबिलेतारीफ है. राहुल का बेबाक और बेखौफ अंदाज अलग समा बांधता है और गेस्ट को जल्दी संभलने का मौका नहीं देता. इसी तरह इंडिया टीवी के बहुचर्चित शो -आप की अदालत- में रजत शर्मा का भी कोई जवाब नहीं. रजत शर्मा का अंदाज, उनकी Body language, कभी उनके सवालों की गंभीरता, कभी चुटीला स्वरूप मुझे खूब भाता है. रजत शर्मा का अपना स्टाइल है और उनकी मौजूदगी ही पूरे शो को वजनी बना देता है, बेहद वजनी.